ባለስልጣኑ ከ53 ቢሊየን ብር በላይ ገቢ ሰበሰበ
አዲስ አበባ ጥር 29/2006/ዋኢማ/ – በግማሽ የበጀት ዓመቱ ከተለያዩ የገቢ ርዕሶች ከ53 ቢሊየን 333 ሚሊየን ብር በላይ ገቢ መሰብሰቡን የኢትዮጵያ ገቢዎችና ጉምሩክ ባለስልጣን አስታወቀ።የባለስልጣኑ የትምህርትና ኮሚዩኒኬሽን ዳይሬክቶሬት ዳይሬክተር አቶ ኤፍሬም መኮንን ለዋልታ ኢንፎርሜሽን ማዕከል እንደገለፁት፤ የተገኘው 53 ቢሊየን 333 ሚሊየን 44 ሺ ብር ከአገር ውስጥ ታክስና ታክስ ካልሆኑ ገቢዎች፣ ከውጭ ንግድ ቀረጥ፣ ከታክስና ከሎተሪ ሽያጭ የተጣራ ገቢ የተገኘ ነው።ባለስልጣኑ በግማሽ የበጀት ዓመቱ ለመሰብሰብ ያቀደው ብር 60 ሚሊየን 647 ሚሊየን 34 ሺ ብር እንደነበር ጠቁመው፤ የእቅዱ 87 ነጥብ 94 በመቶ መፈፀም መቻሉን ተናግረዋል።እንደ አቶ ኤፍሬም ገለፃ በግማሽ የበጀት አመቱ የተገኘው ገቢ  ቀንሶ ሳይሆን ባለስልጣኑ ተለጣጭ እቅድ አቅዶ ወደ ተግባር በመግባቱ ነው ብለዋል።በስድስት ወራቱ የተሰበሰበው ገቢ ከባለፈው በጀት ዓመት ተመሳሳይ ወቅት ጋር ሲነፃፀር  በ9 ቢሊየን 626 ነጥብ 40 ሚሊየን ወይም የ22 ነጥብ 02 በመቶ ዕድገት እንዳለው አቶ ኤፍሬም ገልፀዋል።በግማሽ የበጀት ዓመቱ ሚዛናዊ ስኮር ካርድ እቅድ አፈፃፀምን ለመገምገምና ወጥነቱን ለመጠበቅ የግምገማ ማስፈፀሚያ ሰነድ ተዘጋጅቶ ለዳይሬክቶሬቶችና ለቅርንፃፍ ጽህፈት ቤቶች እንዲደርስ መደረጉን ጠቁመዋል።የመረጃ አስተዳደር ስርዓትን በማሻሻል በኩልም በርካታ ስራዎች መሰራቱን የገለፁት አቶ ኤፍሬም፤ በግማሽ የበጀት ዓመቱ 104ሺ 239 የጣት አሻራ መሰብሰብ የተቻለ ሲሆን፤ ይህም በአጠቃላይ እስከ ግማሽ የበጀት ዓመቱ መጨረሻ ድረስ የተሰበሰበውን ያጣት አሻራ ቁጥር ወደ 2 ቢሊየን 368 ሺ 989 ያደርሰዋል በማለት ገልፀዋል።ባለስልጣኑ በአጠቃላይ በበጀት ዓመቱ 116 ቢሊየን 802 ሚሊየን 44 ሺ ብር ለመሰብሰብ አቅዶ እየሰራ መሆኑን አቶ ኤፍሬም መናገራቸውን ዋልታ ኢንፎርሜሽን ማዕከል ዘግቧል።